Zveza kulturnih društev Nova Gorica

Razstava s projekcijo likovnih del v Ravnikarjevem letu: KAKŠNE OBLIKE JE PROSTOR?
2023-12-04 17:00 - 2024-01-31 17:00 (Europe/Ljubljana) | Točka ZKD Nova Gorica, Gradnikove brigade 25, Nova Gorica, 5000, Slovenija
KAKŠNE OBLIKE JE PROSTOR?
Razstava s projekcijo likovnih del, ki so nastala na spletnem natečaju v Ravnikarjevem letu

ponedeljek, 4. december 2023, ob 16:30 – TIC Nova Gorica, Kidričeva 11, Nova Gorica (na ogled do 21. decembra 2023)
ponedeljek, 4. december 2023, ob 17.00 – Točka ZKD Nova Gorica, Gradnikove brigade 25, Nova Gorica (na ogled v času obratovanja Točke do 31. januarja 2024)

Edvard Ravnikar (1907–1993 je osrednja in najpomembnejša osebnost slovenske arhitekture v drugi polovici 20. stoletja. Je avtor številnih ključnih objektov tega obdobja v Sloveniji in tudi mnogih mednarodnih projektov – njegova arhitekturna dediščina je ob Plečnikovi najpomembnejša slovenska arhitekturna dediščina. Zato je vlada na pobudo Ministrstva za kulturo leto 2023 razglasila za leto arhitekta Edvarda Ravnikarja, Javni sklad RS za kulturne dejavnosti pa je v sodelovanju s Centrom arhitekture Slovenije razpisal spletni likovni natečaj. Izhodišča natečaja so bila:
– oblike, vzorci, materiali, teksture
– arhitektura in narava (voda, veter, svetloba, zelenje in človek v urbanem okolju)
– Ravnikarjeva arhitektura v letu 2023
Natečaj je bil namenjen vsem generacijam, prijavili so se lahko posamezniki ali skupine pod vodstvom mentorja, dela pa so lahko bila narejena v različnih tehnikah, kot so risba, slika, fotografija, grafika, tridimenzionalni objekt ali dela v mešani in digitalni tehniki. Likovni natečaj je potekal med 27. 3. in 27. 10. 2023, zadnji rok za oddajo del je bil 5. 11. 2023.
Cilj natečaja je bil, da spodbujamo k vsakodnevnemu opazovanju okolice, arhitekture in prostora, k likovnemu pogledu in refleksiji.
Na natečaj je prispelo 31 individualnih prijav ter 15 prijav, ki so jih posredovali osnovnošolski in srednješolski mentorji – skupno je na natečaj prispelo preko 150 likovnih del in ustvarjalnih projektov.

Prejemniki priznanj in pohval spletnega natečaja KAKŠNE OBLIKE JE PROSTOR:

Osnovnošolci – razredna stopnja
Pohvala:
Arianna Sosič Prykhodko: Načrt za igrišče, OŠ Srečka Kosovela Sežana, mentorica Tadeja Bogdan
Priznanje v tej kategoriji ni bilo podeljeno.

Osnovnošolci – predmetna stopnja
Priznanje in nagrada:
Viktoriia Sutiahina: Prostori, risba, OŠ Martina Konšaka Maribor, mentorica Polona Horvat Šerbinek
Pohvale:
Brina Gazi, Maja Jeranko, Manca Šteh, Zala Zupančič: Hotel ob morju, OŠ Louisa Adamiča Grosuplje, mentorica Helena Zalokar Kuhar
Kaja Celarc Acetto: Dvonadstropna opazovalnica, OŠ Dobrova, mentorica Jasna Samarin
Lana Rajić: Šolski hodniki moje domišljije, OŠ Škofljica, mentorica Nevenka Miklič Perne
Sara Zupan: Namišljeno mesto
Tilen Ciuha: Štiri stebrna opazovalnica, OŠ Dobrova, mentorica Jasna Samarin
Zoja Simčič: Spomin
Skupinska pohvala in priznanje mentorici:
Aron Barbaresi, Lourenco Kajetan Slatinšek Raon: Vila
Domen Simončič, Maks Pirnat: Poslovna stavba
Hanadi Frmić, Sofija Česnik: Hiša klavir
Julija Stariha: Gozdna Vila
Laura Blatnik, Trina Cvjetičanin Junkar: Luksuz v gozdu
Melisa Knez Šerbelj, Ema Mioč, Gozdna hiška
Vasja Zebec: Okrogla hiša
OŠ Kolezija, mentorica Eva Gorišek

Mentorji:
Priznanje in nagrada:
Eva Gorišek, OŠ Kolezija
Pohvale:
Eva Žula, OŠ Kapela
Jasna Samarin, OŠ Dobrova
Nevenka Miklič Perne, OŠ Škofljica
Hana Grubelnik, I. gimnazija v Celju

Dijaki:
Priznanje in nagrada:
Tisa Gaja Eržen: Urbanistična anatomija, digitalni kolaž, Srednja medijska in grafična šola Ljubljana, mentorica Meta Hostnik
Pohvale:
Gašper Godec: Sodobne geometrijsko-organske forme, Strokovni izobraževalni center Ljubljana, mentorica Tina Grobovšek
Kaja Rainer: Idealno mesto
Lana Pušnik: Ferantov vrt, I. gimnazija v Celju, mentorica Hana Grubelnik
Lucy Brinovec: Banka Celje, I. gimnazija v Celju, mentorica Hana Grubelnik
Tia Bojt: Mestno jedro, Strokovni izobraževalni center Ljubljana, mentorica Marjetka Pajk
Tija Ota Pušnik: Novo naselje, I. gimnazija v Celju, mentorica Hana Grubelnik
Zal Kos: Prostor – stvaritve generacij, Srednja medijska in grafična šola Ljubljana, mentorica Meta Hostnik
Živa Bračun: Osvetljena okna, I. gimnazija v Celju, mentorica Hana Grubelnik

Odrasli
Priznanje in nagrada:
Ana Skobe: Spominski kompleks Kampor na otoku Rab, fotografija
Pohvale:
Ana Šuster Kramer: Krogla, objekt
Jana Štok: Obok, fotografija
Milena Toth: Pričakovanje, olje na platnu
Suzana Marovt: MG+, akril na platnu
Tomaž Lipicer: Skriti kotički, fotografija

Izbrana dela so od 4. decembra dalje v obliki javne projekcije predstavljena v Ravnikarjevem mestu – Novi Gorici (v TIC Nova Gorica in v Točki ZKD Nova Gorica).
Javni sklad RS za kulturne dejavnosti, Center arhitekture Slovenije, TIC Nova Gorica, Zveza kulturnih društev Nova Gorica

Predavanje Bogdana Sobana v Točki ZKD
2023-12-01 18:00 - 19:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Točka ZKD Nova Gorica, Gradnikove brigade 25, Nova Gorica
petek, 1. december 2023, ob 18.00

Ta veseli dan kulture – predavanje Bogdana Sobana
ALI RAČUNALNIK LAHKO USTVARI LIKOVNO DELO
Na to vprašanje bo poskušal odgovoriti avtor, ki že več kot tri desetletja raziskuje ustvarjalne možnosti informacijske tehnologije na področju generiranja slik. V ta namen je razvil vrsto računalniških programov, ki bolj ali manj avtonomno ustvarjajo likovna dela predvsem abstraktnega tipa. Poleg krajših teoretičnih izhodišč bo predstavljeno delovanje nekaterih programov, ki bodo pred gledalci v živo ustvarjali vedno nove in neponovljive grafične podobe.

Organizacija: KUD Goriška paleta, ZKD in JSKD Nova Gorica
Vstop prost, prijazno vabljeni.
Informacije: Zveza kulturnih društev Nova Gorica
tel.: 05 333 0311/15

Ta veseli dan kulture v Štandrežu
2023-12-01 11:30 - 12:00 | Župnijski dom Anton Gregorčič Štandrež, Trg sv. Andreja, Štandrež, Italija
V petek, 1. decembra 2023, bo v Župnijskem domu Anton Gregorčič v Štandrežu nastopila Tanja Badalič. Pesnica, pisateljica in ilustratorka bo predstavila svojo eko zgodbico Zajčev prostor. Medgeneracijska slikanica, v kateri gledamo svet skozi zajčje oči, pripoveduje o majhnem bitju – Zajcu, ki se poskuša boriti proti človekovemu neodgovornemu odnosu do okolja in živali. Slikanica ponuja razmislek o sobivanju živali in človeka v svetu, kjer se zdi, da človek razume naravo in njena bitja kot nekaj, kar mu je na razpolago.
Dogodek, ki ga že vrsto let zapored organizirata Zveza kulturnih društev Nova Gorica in Javni sklad RS za kulturne dejavnosti Nova Gorica v sodelovanju s Prosvetnim društvom Štandrež in Župnijo Svetega Andreja Štandrež, bo v počastitev 3. decembra, obletnice rojstva pesnika Franceta Prešerna, brezplačno organiziran za otroke iz Osnovne šole Fran Erjavec v Štandrežu.

Trio Pauer Arsov - Poezije in Muzike mični Koncert
2023-11-29 18:00 - 19:00 | Točka ZKD Nova Gorica, Gradnikove brigade 25, Nova Gorica, 5000, Slovenija
sreda, 29. november 2023, ob 18.00
Točka ZKD Nova Gorica (Gradnikove brigade 25)

Trio Pauer Arsov – Vida Mokrin Pauer, Aleksander Arsov in Svetli Duh
Poezije in Muzike mični Koncert: Erotika – Smeh – Rado(valno)sti uspeh

Vida Mokrin Pauer ima tri univerzitetne diplome. Je erotično-kvantna pesnica, predavateljica, performerka, raziskovalka povezav med psiho(logijo), zavestjo in kvantno znanostjo-umetnostjo-duhovnostjo in certificirana izvajalka številnih energijskih in zdravilnih tehnik. Objavila je 20 knjig, 3 so, z različnimi glasbeniki, izšle na zgoščenkah. Z Aleksandrom Arsovim je izdala zgoščenko !!!Poezija = Magija!!!, uprizorjen ima tudi muzikalček Živ, živ, živ, uživalice!!!. S svojo poezijo, usmerjeno v sintropijo, otroke in odrasle navdihuje, zdravi, prinaša radost, nasmeje sebe in mnoge. Njene pesmi so prevedene v 11 jezikov, uvrščena je v mnoge pesniške izbore in antologije, nastopala je v 12 evropskih državah.
Aleksander Arsov je glasbenik in producent. Izdal je 8 samostojnih glasbenih albumov. Njegova glasba je uvrščena na 8 kompilacij, izdanih doma in še pogosteje v tujini. Njegov prvi samostojni album je izšel v Chicagu. Je avtor glasbenih spremljav za gledališke performanse in razstave ter arhitekturne videe z Miranom Kambičem. Nagrajen je bil na SOFU za režijo radijskih reklam ter je dobitnik posebnega priznanja za najboljšo glasbo v tv reklamah. Glasbo razume in ustvarja kot kombinacijo najboljših elementov iz domišljije, narave, urbanih okoliščin in elektrike. Glasbeno popotovanje je začel na vinilki in se je po mnogih zgoščenkah vrnil na ta znova obujeni medij. Je tudi avtor 4 nežnih in spodbujevalnih knjig za otroke.

Vstop prost. Prijazno vabljeni.

Organizacija:
Zveza kulturnih društev Nova Gorica, Javni sklad RS za kulturne dejavnosti Nova Gorica
Podpora:
Mestna občina Nova Gorica

Informacije:
Zveza kulturnih društev Nova Gorica
T 05 333 0311/15

XX. Glasbeni večeri Tabor 2023
2023-06-15 20:30 - 2023-06-17 23:30 | Tabor nad Dornberkom, Slovenija
XX. Glasbeni večeri Tabor 2023
15.– 17. junij Tabor nad Dornberkom

četrtek, 15. junij 2023
20.30
Pogovorno-glasbeni večer ”70 let Avsenikov” v okviru Goriških večerov
Pogovor s skladateljem Slavkom Avsenikom ml. bo vodil Aleksi Jercog.
Dogodek bodo obogatili posnetki življenja in dela članov družine Avsenik.
V sodelovanju s Slovenskim programom Deželnega sedeža RAI za Furlanijo Julijsko Krajino.

petek, 16. junij 2023
20.30
Pozdrav jubilejnim, 20. Glasbenim večerom Tabor: Moški pevski zbor Dornberški fantje
zborovodja Janko Harej
Nastop učencev Glasbene šole Nova Gorica
21:00
Tulio Furlanič in Marino Legovič – koncert

sobota, 17. junij 2023
19.00
Degustacija vrhunskih vin vipavskih vinarjev
Ogled razstave “Pater Stanislav Škrabec tako in drugače”
20.30
VEČER ZBOROVSKE GLASBE
MoPZ Dornberški fantje, zborovodja Janko Harej
VAL – Vokalna akademija Ljubljana, dirigent Stojan Kuret
Vokalna skupina Ardeo, umetniška vodja Maja Bratina
Komorni zbor Dekor, dirigentka Tereza Podlogar
Operni solist – baritonist Marko Kobal, citrar Tomaž Plahutnik
Moški zbor Vôs de mont di Tricesimo, dirigent Marco Maíero
23.00
ZAPOJMO SKUPAJ

Parkirna mesta bodo označena v Dornberku.
Brezplačni prevoz izpred Osnovne šole Dornberk.

Zaključni koncert Kombo C in D
2023-06-03 20:00 - 21:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Kulturno umetniško društvo Zvočni izviri Nova Gorica vabi na zaključni koncert instrumentalnih skupin Kombo C in Kombo D, ki delujejo pod vodstvom priznanega slovenskega jazz tolkalista, bobnarja, skladatelja in glasbenega pedagoga Zlatka Kaučiča.
Koncert bo potekal v Točki Zveze kulturnih društev Nova Gorica v soboto, 3. junija 2023, s pričetkom ob 20. uri.
Prijazno vabljeni!

Otvoritev likovne razstave na temo ''Lutke'' Kulturno umetniškega društva Goriška paleta
2023-05-31 18:00 - 19:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Prijazno vabljeni na otvoritev likovne razstave na temo “Lutke” Kulturno umetniškega društva Goriška paleta, ki bo v Točki Zveze kulturnih društev Nova Gorica (Gradnikove brigade 25) v sredo, 31. maja 2023 ob 18.00.
Na razstavi bodo predstavljena dela članov Kulturno umetniškega društva Goriška paleta, ki bodo nastala 25. maja letos na extemporu v Kajak centru na Soči v Solkanu. Umetniki bodo ustvarjali na temo »Lutke«, ki bo osrednja tema letošnjih Tednov ljubiteljske kulture. Razstava bo na ogled do 30. junija. Vabljeni!

Glasbena zapuščina severnoprimorskih skladateljev: Celovečerni predmagistrski koncert Maje Bratina
2023-05-12 19:00 - 20:30 | Kapela Kostanjevica Nova Gorica, Škrabčeva ulica 1, Nova Gorica, 5000
Vabljeni na 1. koncert v okviru XII. GORIŠKIH ZBOROVSKIH SREČANJ

Glasbena zapuščina severnoprimorskih skladateljev: Celovečerni predmagistrski koncert Maje Bratina

Nastopajoči: Vokalna skupina Ardeo in Dekliški pevski zbor Akademije za glasbo Univerze v Ljubljani

Koncert bo potekal v dvorani Frančiškanskega samostana Kostanjevica v Novi Gorici, petek, 12. maj 2023, ob 19. uri

Organizacija: ZKD Nova Gorica, JSKD Nova Gorica, Frančiškanski samostan Kostanjevica v Novi Gorici
Podpora: Javni sklad RS za kulturne dejavnosti, Mestna občina Nova Gorica

ANJA MUGERLI pogovor z avtorico in predstavitev knjig Pričakovanja (2023) ter Čebelja družina (2020) / Autopsie di famiglia (2023)
2023-05-10 18:30 - 20:00 | Goriški grad, Gorica, Italija
V sredo, 10. maja 2023, ob 18.30 bo v okviru Goriških literarnih prepletanj potekal pogovor z avtorico Anjo Mugerli in predstavitev nejnih del na Goriškem gradu v lokalu “Bar Al Museo”(Borgo Castello 11, Gorica).
Na dogodku bodo predstavljene knjige Pričakovanja (2023) ter Čebelja družina (2020) / Autopsie di famiglia (2023). Pogovor z avtorico bo vodila dr. Tanja Badalič.
Vstop prost. Prijazno vabljeni!

Predstavitev literarnega časopisa November s čajanko kreativnega pisanja
2023-04-19 18:00 - 20:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Časopis bodo predstavile urednice Anja Mugerli, Tamara Babić Nikiforov in Katarina Gomboc Čeh, ki bodo vodile tudi čajanko kreativnega pisanja.

Je leta 2023 sploh še smiselno izdajati literarne publikacije? Ali ni v slovenskem prostoru že dovolj drugih literarnih revij, ki jih nihče ne bere? Imajo literarni časopisi in revije sploh še kakšno vlogo pri produkciji in recepciji književnosti? Ali revija službi zgolj objavi besedil ali lahko vzgaja tudi nove avtorje? Kakšno vlogo imajo pri tem uredniki, če jo sploh imajo?
Na vsa ta in tudi druga vprašanja bomo urednice literarnega časopisa November poskušale odgovoriti v predstavitvi časopisa, našega urednikovanja, besedil in recepcije. Pogovor bo potekal v obliki sproščenega klepeta, v katerem si bodo urednice druga drugi zastavljale vprašanja in obenem k sodelovanju v pogovoru povabile tudi publiko.

V sklopu predstavitve bo nato potekala spomladanska ČAJANKA KREATIVNEGA PISANJA
Kaj imajo skupnega Emma Bovary, Harry Potter, Sherlock Holmes, Lila in Lenù? Vsi so seveda literarni liki, in sicer liki, ki so jih bralci po celem svetu vzeli za svoje. Kaj je na nekaterih literarnih likih tako privlačnega, da se nam včasih zdijo bolj zanimivi kot resnični ljudje, ki jih srečujemo v vsakdanjem življenju? Vse to in še veliko več boste izvedeli na tokratni čajanki kreativnega pisanja literarnega časopisa November. Spoznali boste, kakšno zvezo imata jabolko in lik, kaj je to tridelni karakterni opis, se preizkusili v pripovedni in figuralni karakterizaciji in seveda najpomembnejše: zgradili boste svoj literarni lik in o njem napisali zgodbo. Lepo vabljeni.

Dogodek bo potekal v sklopu Noči knjige.
Vstop prost. Prijazno vabljeni.

Organizatorji: ZKD, JSKD NG
Podpora: JSKD, MONG

OTVORITEV RAZSTAVE 2. MEDNARODNI EX-TEMPORE IN VENDAR OŽIVI (GORIŠKI GRAD, RAŠTEL) in KONCERT MARKO ČADEŽ MAČKIĆ BAND
2023-02-17 18:00 - 20:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Zveza kulturnih društev Nova Gorica, Porte a Nordest APS iz Gorice, C. Culturale ”Mazzini” ENDAS iz Tržiča in Javni sklad RS za kulturne dejavnosti, Območna izpostava Nova Gorica vabijo v petek, 17. februarja 2023, ob 18. uri na otvoritev razstave 2. mednarodni ex-tempore In vendar oživi in ob 19.00 na koncert skupine mladih glasbenikov Marko Čadež Mačkić Band. Dogodka bosta v Točki ZKD, vstop je prost. Vabljeni!
V Točki ZKD odpiramo razstavo del, nastalih na 2. mednarodnem ex-temporu In vendar oživi, ki je potekal oktobra lani na Goriškem gradu in v Raštelu. Sodeluje 35 umetnikov iz Nove Gorice in Gorice ter širše okolice. Svoja dela razstavljajo: Alda Grudina, Aleks Žgavc, Alessandra Tirel, Alessandro Calligaris, Ana Blažič, Annamaria Mazzarin, Bojana Kavčič Fortunat, Bore Mitovski, Chiara Leban, Cristina Ugomari, Dare Trobec, David Cej, Estera Prinčič, Etta Lombardo, Fulvio Musina, Gabriella Zagolin, Gaja Žgavc Kristančič, Graziano Delneri, Helena Petrovčič, Ida Kocjančič, Kristina Žnidaršič, Livio Zoppolato, Ljiljana Lisjak, Loredana Prodan, Luigina Golles, Ondina Altran, Ornella Dobetti, Sonja Faganeli, Taddeo Sedmak, Tanja Mervič, Taša Turk, Valdiero Vecchiet, Vanda Colja, Vera Mužič, Zrinka Ocelić.
Razstava bo na ogled do 30. 4. 2023.
Marko Čadež Mačkić je mlad umetnik in multiinštrumentalist iz Nove Gorice. Svojo glasbeno pot je začel kot klasični pianist, se nato sam naučil igrati kitaro ter se posvetil tudi bas kitari. Petje ga spremlja že vse življenje (tako z očetom Vladimirjem Čadežem kot dedkom Danilom Čadežem) in doda povsem svojo melodičnost njegovi glasbi. Kot ”frontman” in basist v lastnem bendu zdaj stopa na glasbene odre ter ima za seboj že več nastopov. V Točki se nam bo z avtorsko glasbo predstavil skupaj z zasedbo mladih glasbenikov Marko Čadež Mačkić Band, ki so:
Marko Čadež Mačkić (vokal, kitara)
Maj Špacapan, Jure Ipavec (kitare)
Miha Spačal (klaviature)
Jaka Podgornik (bobni)

Prešernov dan 2023 v Solkanu
2023-02-11 18:00 - 19:30 | Dvorana bivše solkanske karavle, Cesta IX. korpusa 112, Solkan, 5250, Slovenija
Ženski pevski zbor Soča Kulturnega društva Slavec Solkan
v sodelovanju s Krajevno skupnostjo Solkan in Zvezo kulturnih društev Nova Gorica
vabi na
Prešernov dan 2023 – slovesnost v počastitev slovenskega kulturnega praznika
v soboto, 11. februarja 2023, ob 18. uri v dvorani bivše solkanske karavle.

Program bodo oblikovali:
Ženski pevski zbor Soča Kulturnega društva Slavec Solkan, zborovodja Miran Rustja
Tanja Badalič, interpretacija poezije
Kvartet flavt 4F (Lina Lazić, Vladimir Bensa, Nika Uršič, Enej Ljubič Šinigoj)
Vokalno instrumentalna skupina Kitara za dušo KD Slavec Solkan, umetniška vodja Mara Marinič
Pozdravna beseda:
Ksenija Brumat, predsednica sveta Krajevne skupnosti Solkan
Slavnostna beseda:
dr. Tanja Badalič
Program bo povezovala Vesna Bašin.
Prijazno vabljeni!

Goriška zborovska srečanja, Celovečerni koncert v Grgarju
2022-12-11 17:00 - 18:00 | Cerkev s. Martina Grgar, Grgar
Vabljeni na celovečerni koncert Goriških zborovskih srečanj, na katerem bodo nastopili
Vokalna skupina ”Ad hoc”, Celje
Vokalna skupina Divox,
Moški pevski zbor Fantje izpod Grmade Devin, Trst in
Vokalni trio Le Dive.
Koncert bo v nedeljo, 11. decembra, ob 17.00 v Cerkvi sv. Martina v Grgarju.

Program
Vokalna skupina ”Ad hoc”, Celje
Matevž Rebevšek, umetniški vodja

Pavel Chesnokov: Vechnaya pamyat
Ola Gjello: Northern lights
Gregorio Allegri: Miserere
Palestrina: O bone jesu
Nikolai Kedrov: Otche nash
Ola Gjello: Ubi Caritas
Jakob Petelin Gallus: Confirma hoc deus

Vokalna skupina Divox
Jani Klančič, umetniški vodja

Andrej Makor: Otche nash (pravoslavna)
Ignacij Hladnik: Večerni zvon
James E. Moore: An Irish Blessing (irska ljudska)

Moški pevski zbor Fantje izpod Grmade Devin, Trst
Bogdan Kralj, dirigent
Marjetka Luznik, solistka
Jani Klančič, pianist

Miran Rustja, noviteta
Kyrie
Gloria
Agnus Dei
Laudate

Vokalni trio Le Dive
Marjetka Luznik, umetniška vodja

Zorko Harej: Božična uspavanka
Cesar Franck: Panis Angelicus
F. Engelhart: Ko bi jaz zvonček bil

Vokalna skupina “Ad hoc” iz okolice Celja je sestav fantov med osemnajstim in šestindvajsetim letom starosti, ki skupaj v različnih zasedbah prepevajo že več let. Skoraj vsem se je pevska pot začela na Gimnaziji Celje center v FaVoZi (fantovska vokalna zasedba), ki že 12 let ustvarja posebno glasbeno vzdušje na šoli. Tudi po končani gimnaziji se bivši pevci radi vračajo in skupaj prepevajo ter obujajo prigode iz turnej, ki vsako leto potekajo ob koncu šolskega leta. V sestavu ”Ad hoc” ustvarjajo glasbo skoraj eno leto. V tem času so nastopili na območni reviji v Žalcu in bili kategorizirani na regionalno raven. Prav poseben pečat pa je v njihovi zasedbi pustilo sodelovanje na Festivalu moškega petja v Ajdovščini, kjer so sodelovali z moškimi sestavi iz celotne Slovenije. V zasedbi radi prepevajo slovenske ljudske in umetne pesmi, v zadnjem času pa so se bolj osredotočili na sakralno glasbo. Sestav vodi Matevž Rebevšek.
Vokalna skupina Divox je sestav šestih pevcev mešanih glasov, ki se je oblikoval v začetku leta 2022. Sestajati so se začeli zaradi želje po nadgradnji solističnega vokalnega ustvarjanja in združevanja raznolikih glasov v skupino. Prepevajo slovenske in tuje skladbe iz ljudske in umetne zakladnice. Za vokalno tehniko članov zasedbe skrbi pevska pedagoginja in solo pevka Marjetka Luznik, umetniško pa zasedbo vodi zborovodja Jani Klančič.
Moški pevski zbor Fantje izpod Grmade deluje že več kot 55 let in združuje pevce iz devinsko-nabrežinske občine ter drugih krajev na Tržaškem. Pevci so pod vodstvom dirigenta Iva Kralja prvič uradno nastopili 26. junija 1966 v Nabrežini. Ivo Kralj je ostal na čelu pevskega sestava neprekinjeno 45 let, nato je vodstvo zbora prevzel Herman Antonič, od sezone 2019/2020 pa ga vodi Bogdan Kralj. Zbor redno nastopa na pevskih revijah kot so Primorska poje, Cecilijanka ter Pesem jeseni in je nepogrešljiv dejavnik kulturnega življenja v zamejstvu tako organizacijsko kot družbeno, saj redno prireja razne koncerte kot na primer Božični koncert ali Note v portiču ter sodeluje pri raznih prireditvah devinsko-nabrežinske občine. Nastopil je v več evropskih državah ter snemal tako za Radio Trst A in Radio Koper kot tudi za televizijo RAI 3 in TV Koper.
Vokalni trio Le Dive je nastal leta 2020 pod okriljem Glasbene šole Nova Gorica. Sestavlja ga profesorica petja Marjetka Luznik in njeni učenki solopetja, ki sta sprva delovali kot duet, zatem pa sta se združili s svojo profesorico v triu in ga poimenovali »Le Dive«. V dveh letih delovanja so sodelovale v projektu »Od Opere do Jazza«, nastopile na Proslavi za mir na Cerju (leta 2021), na proslavi ob 1. maju v Opatjem selu na Krasu (2022), na dobrodelnem koncertu za Kras, ki je bil predvajan na RTV Slovenija ter na mnogih drugih dogodkih na Primorskem. Udeležile so se tudi gostovanja na Češkem (junij 2022) in v Makedoniji (oktober 2022). Vokalni trio Le Dive vodi Marjetka Luznik.
Vstop prost, prijazno vabljeni!
Organizacija koncerta:
Zveza kulturnih društev Nova Gorica, Javni sklad RS za kulturne dejavnosti, Območna izpostava Nova Gorica in Kulturno društvo Grgar.
Za sodelovanje pri organizaciji koncerta se zahvaljujemo Kulturnemu društvu in Župniji Grgar.
Podpora: Javni sklad RS za kulturne dejavnosti, Mestna občina Nova Gorica, Zavarovalnica Triglav

Goriška literarna prepletanja s Tanjo Badalič Volk
2022-12-08 17:30 - 19:00 | Goriška knjižnica Franceta Bevka v Novi Gorici, Trg Edvarda Kardelja 4, Nova Gorica, 5000
Goriška literarna prepletanja, 10 let

četrtek, 8. december 2022, ob 17.30
Goriška knjižnica Franceta Bevka Nova Gorica

Predstavitev slikanice Sledi mesečine in pesniške zbirke Razraščanja
Tanje Badalič Volk

Sledi mesečine (Založba Fran, 2022) je poetična slikanica v obliki refleksije in motrenja zimske pokrajine ter gozdnih bitij v soju mesečine. Knjiga je posvečena zimskemu solsticiju, čarobnosti narave in tokokrogu življenja, ki prhuta skozi skrivnostnost vesolja.
Idejno raven pesniške zbirke Razraščanja (KID Animot, 2022), postavljeno v botaničen okvir, je mogoče razumeti kot sestop v t. i. non-human turn (slovensko ne-človeški obrat), družboslovno, umetniško in humanistično gibanje oziroma teoretsko (pogosto s prakso spojeno) usmeritev, ki teži po razsrediščenju in dehierarhizaciji antropocentričnega, specističnega ustroja sodobnih družb.
Z avtorico se bo pogovarjala Anja Radaljac, prevajalka, pisateljica, literarna in gledališka kritičarka ter sourednica pri KID Animot. Dogodek bo glasbeno obarval Kvartet flavt 4F.
Tanja Badalič, pisateljica, pesnica in ilustratorka, je doktorirala na področju primerjalnih študijev idej in kultur. Raziskovalno se ukvarja s kritičnimi animalističnimi študijami in ekokritiko – smerjo v literarni vedi, ki kritično preučuje odnos človeka do okolja ter nečloveških živali v literaturi. Piše krajša literarna besedila in pesmi z ekološko ter etično tematiko, v katerih narava in živali zavzemajo osrednje mesto.
Ob tej priložnosti bo v prireditvenem prostoru knjižnice pri klavirju tudi razstava avtoričinih ilustracij iz slikanice Sledi mesečine, ki bo na ogled do 31. 12. 2022.
Dogodek bo potekal v okviru Domoznanskih večerov v Goriški knjižnici.
Vstop prost. Prijazno vabljeni.
Organizacija: ZKD, JSKD Nova Gorica in Goriška knjižnica Franceta Bevka

Pisati in zakaj pisati? - Kratek pregled literarnega ustvarjanja avtorja Milana Petka Levokovega
2022-11-10 18:00 - 19:00 | Goriška knjižnica Franceta Bevka v Novi Goric, Trg Edvarda Kardelja 4, Nova Gorica, 5000, Slovenija
Goriška literarna prepletanja, 10 let
četrtek, 10. november 2022, ob 18. uri
Goriška knjižnica Franceta Bevka Nova Gorica

Pisati in zakaj pisati?
Kratek pregled literarnega ustvarjanja avtorja Milana Petka Levokovega
Milan Petek Levokov (1960) je bil rojen na Ptuju. Po študiju prava na ljubljanski univerzi že vrsto let živi in dela v Novi Gorici kot sodnik na sodišču. Piše poezijo ter prozo; znanstveno fantastiko, humor in satiro, postmoderno in potopisno prozo, romane ter realistične novele za odrasle in kratko prozo za otroke in mladino. Za oddajo Lahko noč, otroci na Radiu Slovenija je prispeval že več kot sto svojih pravljic.
Objavlja v slovenskih literarnih revijah za odrasle in otroke, tudi v zamejstvu, ter na Radiu Slovenija in Radiu Trst. Ima 55 samostojnih knjižnih izdaj, njegova proza ter poezija pa sta tudi objavljeni v antologijskih zbirkah z drugimi avtorji. Njegove knjige – romani, pesniške zbirke in pravljice za otroke so prevedene in izdane tudi v tujini, v srbskem in angleškem jeziku. Za knjigo za otroke Maček Ferdo, izdano v Srbiji, je bil nagrajen z nagrado Sunčani sat (Sremska Mitrovica, 2016).
Pogovor z avtorjem bo vodila dr. Tanja Badalič.

Vstop prost. Prijazno vabljeni.

Organizacija:
Zveza kulturnih društev Nova Gorica, Javni sklad RS za kulturne dejavnosti Nova Gorica, Goriška knjižnica Franceta Bevka Nova Gorica

Podpora:
Javni sklad RS za kulturne dejavnosti, Mestna občina Nova Gorica, GO!2025

Informacije:
Zveza kulturnih društev Nova Gorica
05 333 03 11 in 333 03 15 zkd.nova-gorica@guest.arnes.si

2. MEDNARODNI EX-TEMPORE BORGO CASTELLO
2022-10-20 19:00 - 20:00 | Raštel v Gorici (Italija), Gorica, Slovenija
PODELITEV NAGRAD 2. MEDNARODNEGA EX-TEMPORA Borgo Castello
Raštel, sobota, 22. oktober 2022, ob 19.00
V primeru dežja bo slovesnost v Grand hotel Entourage – Palazzo Strassoldo, Trg Sv. Antonija 2, Gorica.
Na ex-temporu je sodelovalo 39 likovnih ustvarjalcev iz našega skupnega goriškega prostora. Njihova dela so na ogled v vitrinah izložb v Raštelu in na Goriškem gradu (Al museo 11, Borgo Castello) do 30. oktobra 2022.

ODPADE ZARADI BOLEZNI - Koncert ZBORA SLOVENSKE FILHARMONIJE
2022-10-15 18:30 - 19:30 | Velika dvorana Mestne občine Nova Gorica, Trg Edvarda Kardelja 1, Nova Gorica, 5000, Slovenija
GORIŠKA ZBOROVSKA SREČANJA, XI. leto, 2. koncert

Prijazno vabljeni na celovečerni koncert Goriških zborovskih srečanj, na katerem bo nastopil ZBOR SLOVENSKE FILHARMONIJE pod vodstvom zborovodje Gregorja Klančiča.
Koncert bo v soboto, 15. oktobra, ob 18.30 v Veliki dvorani Mestne občine Nova Gorica.
Vstop je prost, vabljeni!
V prvem delu programa bomo prisluhnili skladbam sodobne evropske zborovske ustvarjalnosti (Nemčija, Slovenija, Poljska, Francija, Italija, Švedska), v drugem delu pa skladbam slovenskih skladateljev od pozne romantike do sodobnosti.
Začetek organiziranega zborovskega udejstvovanja na Slovenskem je mogoče poiskati v delovanju predhodnic Slovenske filharmonije – tako vemo, da si je s svojim lastnim vokalnim sestavom pri koncertih pomagala že Filharmonična družba od konca 18. stoletja naprej. V 19. stoletju, v času močnih narodnostnih teženj, je svoj zbor formirala osrednja slovenska glasbena organizacija Glasbena matica, katerega člani so z uspehom nastopali že tudi v tujini. Po drugi svetovni vojni in razpustitvi Glasbene matice in njenega zbora, je zbor ponovno zaživel v naročju Slovenske filharmonije. Leta 1976 se je ta profesionalna tradicija za nekaj časa prekinila. Leta 1991 je bil, kot društvo posebnega družbenega pomena, na novo ustanovljen profesionalni sestav Slovenski komorni zbor, ki od leta 1998 deluje pod okriljem Slovenske filharmonije. Zbor je kar dve desetletji vodil Mirko Cuderman, od leta 2012 do danes so se kot umetniški vodje zvrstili Martina Batič, Borut Smrekar in Gregor Klančič. Poleg najvidnejših slovenskih dirigentov so zbor vodili tudi številni ugledni mednarodni umetniki, kot so, Eric Ericson, Tõnu Kaljuste, Grete Pedersen, Kaspars Putniņš, Günther Theuring in Stephen Layton. Zbor pripravlja svoje abonmajske serije koncertov na katerih izvaja »a cappella« in vokalno-instrumentalno glasbo in redno sodeluje pri izvedbi vokalno-instrumentalnih del z Orkestrom Slovenske filharmonije. Kot edini profesionalni koncertni vokalni sestav v Sloveniji se v veliki meri posveča ohranjanju domače glasbene dediščine. Od leta 2016 je Zbor Slovenske filharmonije član Evropskega združenja profesionalnih pevskih zborov TENSO. Gregor Pompe
Informacije:
Zveza kulturnih društev Nova Gorica
Ulica Gradnikove brigade 25, 5000 Nova Gorica
T 05-333-0311 / 05-333-0315 / 041-789-031
E zkd.nova-gorica@guest.arnes.si
W www.zkdng.si

Predstavitev Uršljanov
2022-10-06 18:00 - 19:00 | Goriška knjižnica Franceta Bevka Nova Gorica, Nova Gorica, Slovenija
Goriška literarna prepletanja
Predstavitev Uršljanov,
zmagovalcev Festivala mlade literature Urška:
Selma Skenderović (Uršljanka 2020) in
Alex Kama Devetak (Uršljan 2021).

Goriška knjižnica Franceta Bevka
četrtek, 6. oktober 2022, ob 18.00

Selma Skenderović (2001) iz Kopra, študentka slovenistike in primerjalne književnosti, je leta 2020 prejela naziv Uršljanka. Leto kasneje je v zbirki Prvenke pri JSKD izšel njen prvenec kratkih zgodb Zakaj molčiš, Hava?

Alex Kama Devetak (1992) iz Gorice, magister primerjalne književnosti in slovenistike, je pridobil laskavi naziv Uršljan 2021. Njegov prvenec, zbirka kratkih zgodb Nedaleč, bo predstavljen v oktobru na 21. Festivalu mlade literature Urška 2022.

Pogovor bo vodila pisateljica, urednica in prevajalka Suzana Tratnik.

Dogodek je nastal v sodelovanju: Zveza kulturnih društev Nova Gorica, Javni sklad RS za kulturne dejavnosti Nova Gorica in Goriška knjižnica Franceta Bevka.

Vstop prost. Prijazno vabljeni!

Zveza kulturnih društev Nova Gorica
Javni sklad RS za kulturne dejavnosti Nova Gorica

Informacije:
Zveza kulturnih društev Nova Gorica
T 05 333 0 311 / 315
Javni sklad RS za kulturne dejavnosti
Območna izpostava Nova Gorica
T 05 3351 852 / 850

Goriška zborovska srečanja, koncert
2022-09-25 18:00 - 19:00 | Cerkev svetega Danijela v Dornberku, Dornberk, Nova Gorica, Slovenija
GORIŠKA ZBOROVSKA SREČANJA
XI. leto/1. koncert
CELOVEČERNI KONCERT
ob 50. obletnici smrti primorskega skladatelja Ivana Ščeka (1925-1972)
Cerkev svetega Danijela v Dornberku, nedelja, 25. september 2022, ob 18. uri
Zveza kulturnih društev Nova Gorica, Javni sklad RS za kulturne dejavnosti, Območna izpostava Nova Gorica in Društvo Zapisi vabimo v nedeljo, 25. septembra 2022, ob 18. uri v Cerkev svetega Silvestra v Dornberku na celovečerni koncert ob 50. obletnici smrti primorskega skladatelja Ivana Ščeka (1925-1972). Prisluhnili bomo zborovskim delom skladatelja Ivana Ščeka – Štefana Kovača v izvedbi Mešanega pevskega zbora Psallite iz Ljubljane. Zboru bo dirigiral sin skladatelja Ivana Ščeka, zborovodja Matjaž Šček, na orglah bo zbor spremljal Gregor Klančič. Vstop je prost. Vabljeni!
_________________________________________________________________
Mešani pevski zbor Psallite deluje v frančiškanski župniji Marijinega oznanjenja v Ljubljani kot projektni zbor in eden od šestih pevskih sestavov. Sestavlja ga okrog dvajset pevcev. Skoraj vsi pevci so peli ali še pojejo v najboljših slovenskih zborih. S tem imenom nastopa od leta 2010. Vodi ga Urban Udovič. Tokratni program skladb bo ob 50. obletnici smrti primorskega skladatelja Ivana Ščeka izvedel zbor pod vodstvom skladateljevega sina, zborovodje Matjaža Ščeka.
Zborovodja Matjaž Šček se je rodil leta 1958 v Kopru v glasbeni družini (oče Ivan Šček, skladatelj in zborovodja, sestra Alenka Šček – Lorenz, vrhunska pianistka). Po srednji glasbeni šoli je najprej študiral dirigiranje na Akademiji za glasbo v Ljubljani, nato pa se je izobraževal pri priznanem slovenskem skladatelju in dirigentu Lojzetu Lebiču na Pedagoški akademiji v Ljubljani. Uspešno je vodil več ljubiteljskih pevskih sestavov, med drugimi Moški zbor Srečko Kosovel iz Ajdovščine, Komorni zbor Ipavska, Komorni zbor RTV Slovenija ter vrsto zborov v deželi Furlaniji – Julijski krajini. V vrh njegovega zborovskega ustvarjanja spada desetletje dela z Ljubljanskimi madrigalisti (1991–2001). Je eden izmed redkih vrhunskih zborovodij na slovenski zborovski sceni in tudi izven meja, ki je v svojih letih delovanja pustil svojstven pečat v zborovski glasbi. Svojo kvaliteto na amaterskem zborovskem področju še naprej dokazuje tudi z vsemi pevskimi sestavi, s katerimi sodeluje. Mnoge nagrade doma in po svetu pričajo o njegovi kakovosti umetniškega izvajanja del, briljantnosti in rahločutnosti interpretacij skladb. V slovenskem in evropskem glasbenem prostoru je Matjaž Šček poznan kot izreden interpret, ki notam vdihuje življenje in ustvarja sozvočja, je zborovodja z občutkom za mehkobo in krhkost, je zborovodja s karizmo. Na številnih državnih in mednarodnih tekmovanjih je vedno dosegal najvišje uvrstitve in priznanja. V letu 2001 je Matjaž Šček za svoje dosežke prejel najvišje priznanje Sklada za kulturne dejavnosti Slovenije – ZLATO GALLUSOVO PLAKETO, leta 2008 pa je bil dobitnik plakete Občine Vipava.
Koncert sodi v niz Goriških zborovskih srečanj, ki tudi v letu 2022 nadaljujejo svoje primarno poslanstvo – z zborovskimi koncerti na visokem poustvarjalnem nivoju v Goriškem prostoru dopolnjevati ponudbo vokalne glasbe. Goriška zborovska srečanja so namenjena vrhunskim slovenskim vokalnim sestavom s tematsko zaokroženimi programi in z visokimi referenčnimi ocenami v domačem in mednarodnem prostoru.
Organizacija koncerta:
Zveza kulturnih društev Nova Gorica, Javni sklad RS za kulturne dejavnosti, Območna izpostava Nova Gorica in Društvo Zapisi.
Za sodelovanje pri organizaciji koncerta se zahvaljujemo Župniji Dornberk.
Podpora: Javni sklad RS za kulturne dejavnosti, Mestna občina Nova Gorica, Zavarovalnica Triglav

XIX. Glasbeni večeri Tabor 2022
2022-06-10 20:30 - 2022-06-12 19:00 | Tabor nad Dornberkom, Slovenija
XIX. GLASBENI VEČERI TABOR 2022
10.– 12. junij Tabor nad Dornberkom

petek, 10. junij 2022
20.30
Pozdrav Glasbenim večerom Tabor: Moški pevski zbor Dornberk
zborovodja Janko Harej
Otvoritev razstave Hiša Aleksandrink v Taboru
21.00
DITKA TRIO IN FERI LAINŠČEK – KONCERT

sobota, 11. junij 2022
18.30
100-letnica rojstva Ele Peroci – pravljice z otroke
19.00
Degustacija vrhunskih vin vipavskih vinarjev
20.30
VEČER ZBOROVSKE GLASBE
Akademski pevski zbor Tone Tomšič Univerze v Ljubljani
Rahela Durič, dirigentka
Primorski akademski zbor Vinko Vodopivec
Jakob Barbo, zborovodja
Dekliški pevski zbor Igo Gruden, Nabrežina
Mirko Ferlan, zborovodja
Nuška Drašček in Emir Ibračić, kitara
Moški pevski zbor Srečko Kosovel, Ajdovščina
Andrej Makor, zborovodja
Hrušiški fanti
21.45
POEZIJA NA ČUKLCI z Goriškim literarnim klubom GOvoRICA
22.15
VESELA GORIŠKA
Dokumentarni film ob 65-letnici ZKD Nova Gorica in 20-letnici Točke ZKD Nova Gorica
Scenarij in režija Vesna Humar, snemanje Ivo Saksida, Iztok Saksida, montaža Iztok Saksida. Produkcija ZKD Nova Gorica.
23.15
ZAPOJMO SKUPAJ

nedelja, 12. junij 2022
16.30
PRAZNIK SVETE TROJICE
18.00
PRIMORSKA POJE
Vokalna skupina Žene iz Dornberka
Anja Šinigoj, zborovodkinja
Moški pevski zbor Dornberk
Janko Harej, zborovodja
Mešani pevski zbor Rečan Aldo Klodič, Liessa
Davide Tomazetič, zborovodja
Dekliški pevski zbor ZARJA, Dornberk
Anja Šinigoj, zborovodkinja

Organizacija: Društvo Zapisi, ZKD in JSKD Nova Gorica, Društvo Tabor nad Dornberkom
Informacije:
Društvo Zapisi
T: 041-567-922
Zveza kulturnih društev Nova Gorica
Gradnikove brigade 25, Nova Gorica
T: 05-333-03-11 ‖ 041-789-031
E: zdk.nova-gorica@guest.arnes.si
W: www.zkdng.si
Prijazno vabljeni!

Otvoritev fotografske razstave Jerneja Skrta
2022-06-01 18:00 - 2022-09-01 12:00 | Trgovski dom Gorica, Korzo Verdi 52, Gorica, Italija
ZKD, JSKD Nova Gorica, Knjižnica Damir Feigel Gorica, Galerija GONG
Jernej Skrt Nočne poti
Trgovski dom Gorica, Korzo Verdi 52, Gorica
Narodna in študijska knjižnica – Knjižnica Damir Feigel Gorica

– 1. 9. 2022

Vabljeni na odprtje fotografske razstave v sredo, 1. junija 2022, ob 18. uri.
La S.V. è invitata all’inaugurazione della mostra fotografica mercoledì 1 giugno 2022 alle ore 18.00.
_______________________________________________________________________
Trgovski dom Gorica – Narodna in študijska knjižnica – Knjižnica Damir Feigel Gorica
Korzo Verdi 52, Gorica
Urnik / Orario
Ponedeljek – petek / lunedi – venerdì: 9.00-18.00, sobota, prazniki / sabato, giorni festivi: zaprto / chiuso
Informacije / Informazione
Zveza kulturnih društev Nova Gorica, Gradnikove brigade 25, SI – 5000 Nova Gorica
+386 5 333 03 11, zkd.nova-gorica@guest.arnes.si, www.zkdng.si
Narodna in študijska knjižnica – Knjižnica Damir Feigel Gorica
Korzo Verdi 52, Gorica
+39 0481 531 733, gorica@knjiznica.it, www.knjiznica.it
Povezujemo se:
Teden ljubiteljske kulture 2022, GO!2025

Premiera dokumentarnega filma Vesela Goriška
2022-05-25 18:00 - 19:30 | Kulturni dom Nova Gorica, Bevkov trg 4, Nova Gorica, 5000, Slovenija
V mali dvorani Kulturnega doma Nova Gorica bo 25. maja premiera dokumentarnega filma o ljubiteljski kulturni ustvarjalnosti na Goriškem ob 65-letnici Zveze kulturnih društev Nova Gorica in 20-letnici Točke ZKD Nova Gorica z naslovom Vesela Goriška.
Scenarij in režija Vesna Humar, snemanje Ivo Saksida, Iztok Saksida, montaža Iztok Saksida. Produkcija ZKD Nova Gorica. Na koncu projekcije bo kratek pogovor z ustvarjalci filma.
Zveza kulturnih društev Nova Gorica kot krovna organizacija številnih kulturnih društev že 65 let bogati ljubiteljsko kulturno ustvarjalnost na Goriškem. Visokemu jubileju zveze se je v letu 2021 pridružila tudi 20. obletnica odprtja prostorov Točke ZKD, ki je postala središče ustvarjanja in povezovanja novogoriških kulturnih društev.
Dokumentarni film z naslovom VESELA GORIŠKA je pričel nastajati v letu 2021. V njem sodelujejo predstavniki kulturnih društev, predsedniki, člani društev, umetniški vodje, zborovodje in dirigenti društev članic ZKD Nova Gorica. Krajšo različico filma smo predstavili na slovesnosti ob slovenskem kulturnem prazniku in jubilejih Zveze kulturnih društev Nova Gorica 3. februarja 2022 v Kulturnem domu Nova Gorica. Tokrat pa vas vabimo na premiero 50-minutnega filma, ki naj v vseslovenskem Tednu ljubiteljske kulture pomeni tudi poklon Zveze kulturnih društev Nova Gorica vsem ljubiteljskim ustvarjalcem v kulturi.
Vstop je prost. Vabljeni!
Brezplačne vstopnice rezervirate in dvignete na blagajni Kulturnega doma Nova Gorica, telefon +386 5 335 40 16 vsak delavnik med 10.00 in 13.00 ter 14.00 in 17.00, elektronska pošta blagajna@kulturnidom-ng.si

X. Goriška literarna prepletanja in Noč knjige 2022
2022-04-21 19:00 - 20:00 | Točka ZKD Nova Gorica, Gradnikove brigade 25, Nova Gorica, 5000, Slovenija
Prijazno vabljeni na predstavitev pesniške zbirke Irene Rovšček SEME DOBRIH TRAV,

ki bo v okviru Goriških literarnih prepletanj in Noči knjige
v Točki ZKD Nova Gorica (Gradnikove brigade 25 v Novi Gorici)
v četrtek, 21. aprila 2022, ob 19.00.

Program bodo oblikovali:
Literarni krog Kulturnega društva Slavec Solkan
Dijaki Gimnazije Nova Gorica, umetniška gimnazija – smer gledališče in film
Stela Kmetec Razpor, Nejra Okanović, Jakob Pavlin, Maj Bolčina
mentorica: Kristina Kamaladevi Mihelj
Učenca Glasbene šole Nova Gorica
Maj Koršič, kitara
mentorica: Vlasta Rosa
Ivana Marussi, flavta
mentorica: Doris Kodelja

Dogodek je nastal v sodelovanju: Zveza kulturnih društev Nova Gorica, Javni sklad RS za kulturne dejavnosti Nova Gorica, Kulturno društvo Slavec Solkan, Glasbena šola Nova Gorica, Gimnazija Nova Gorica, umetniška gimnazija – smer gledališče in film. Podpora: Mestna občina Nova Gorica.

Vstop prost. Prijazno vabljeni!

Informacije:
Zveza kulturnih društev Nova Gorica
Gradnikove brigade 25 p.p.88 5001 Nova Gorica
tel.: 05 333 0 311 05 333 0 315 041 789 031
e-naslov: zkd.nova-gorica@guest.arnes.si www.zkdng.si

Ta veseli dan kulture, 3. 12. 2021
2021-12-03 08:00 - 19:00 | You Tube kanal Zveze kulturnih društev Nova Gorica
Na Ta veseli dan kulture vabljeni k ogledu posnetka 2. koncerta jubilejnih X. Goriških zborovskih srečanj v Cerkvi svetega Silvestra v Šempasu na You Tube kanalu Zveze kulturnih društev Nova Gorica na povezavi https://www.youtube.com/watch?v=IIENpKViD1A
Nastopajoči Zbor Filipa Terčelja Šturje, Ajdovščina, zborovodkinja Marinka Šuštar. Prijazno vabljeni.

Goriška zborovska srečanja, X. leto, 2. koncert
2021-10-24 17:00 - 18:00 | Cerkev svetega Silvestra v Šempasu, Nova Gorica, Slovenija
Koncert sakralne glasbe
Zbor Filipa Terčelja Šturje, Ajdovščina
Ana Trošt, orgle
Marinka Šuštar, zborovodkinja

Koncert bo v nedeljo, 24. oktobra 2021, ob 17.00 v Cerkvi svetega Silvestra v Šempasu.

Goriška zborovska srečanja tudi v letu 2021 nadaljujejo svoje primarno poslanstvo, ki z zborovskimi koncerti na visokem poustvarjalnem nivoju, v Goriškem prostoru dopolnjujejo ponudbo vokalne glasbe. Goriška zborovska srečanja so namenjena vrhunskim slovenskim vokalnim sestavom s tematsko zaokroženimi programi in z visokimi referenčnimi ocenami v domačem in
mednarodnem prostoru.

Koncert bo potekal v skladu z veljavnimi predpisi NIJZ in ukrepi vlade RS za preprečevanje širjenja nalezljive bolezni COVID-19.
Vstop je prost, prijazno vabljeni.

Otvoritev razstave, ex-tempore In vendar oživi
2021-10-01 18:00 - 2021-10-06 20:00 | Raštel v Gorici (Italija), Gorica, Slovenija
Vabljeni na čezmejni likovni dogodek In vendar oživi, v organizaciji Združenja Porte a Nordest, Zveze kulturnih društev Nova Gorica in drugih združenj, ki bo v izložbah trgovin v Gorici, Raštelu, od 1. do 6. oktobra 2021.
Otvoritev razstave: sobota, 2. oktober 2021, ob 11.00
Ex-tempore: sobota, 2. oktober 2021, od 10.00 do 16.00
Zaključna slovesnost: sreda, 6. oktober 2021, ob 18.00
K sodelovanju pri projektu se je prijavilo kar 82 likovnih ustvarjalcev in fotografov iz našega skupnega obmejnega prostora, 34 pa jih bo ustvarjalo tudi na ex-temporu.

Jubilejni koncert Mešanega pevskega zbora Vrtojba
2021-09-26 17:00 - 18:30 | Cerkev Srca Jezusovega v Vrtojbi
Mešani pevski zbor Vrtojba bo v nedeljo, 26. septembra 2021, ob 17. uri v cerkvi Srca Jezusovega v Vrtojbi obeležil 40. letnico delovanja. Vstop je prost, prijazno vabljeni!

Jubilejni koncert MePZ Ciril Silič
2021-09-25 19:00 - 20:30 | Balinišče v Vrtojbi (v primeru slabega vremena v Mladinskem centru v Vrtojbi)
Mešani pevski zbor Vrtojba bo v soboto, 25. 9. 2021, ob 19. uri na balinišču v Vrtojbi obeležil 75. obletnico delovanja. Vstop je prost, prijazno vabljeni.

Goriška zborovska srečanja, X. leto, 1. koncert
2021-09-23 20:00 - 21:30 | Dvorana gradu Kromberk, Grajska cesta 1, Nova Gorica, 5000 Nova Gorica, Slovenija
V okviru jubilejnega 10. leta zborovskega niza Goriška zborovska srečanja prirejamo prvi koncert, na katerem bodo nastopili
Ljutomerski oktet, pod umetniškim vodstvom Dušana Preloga
Anja Šinigoj, mezzosopran, Polona Kante Pavlin, sopran in Minka Markič, klavir
Kvintet Gimnazije Celje – Center (GCC)

Koncert bo v četrtek, 23. septembra 2021, ob 20.15 v Dvorani gradu Kromberk.

Goriška zborovska srečanja tudi v letu 2021 nadaljujejo svoje primarno poslanstvo, ki z zborovskimi koncerti na visokem poustvarjalnem nivoju, v Goriškem prostoru dopolnjujejo ponudbo vokalne glasbe. Goriška zborovska srečanja so namenjena vrhunskim slovenskim vokalnim sestavom s tematsko zaokroženimi programi in z visokimi referenčnimi ocenami v domačem in
mednarodnem prostoru.

XVIII. Glasbeni večeri Tabor / 17. – 19. junij 2021
2021-06-17 20:30 - 2021-06-19 22:30 | Tabor nad Dornberkom, Slovenija
Glasbeni večeri Tabor, festival petja, glasbe, likovne, filmske in literarne umetnosti, bo potekal od 17. do 19. junija na prizoriščih očarljive vasice Tabor nad Dornberkom v Vipavski dolini. Tridnevni dogodek, ki je posvečen tako zborovski pesmi kot tudi drugim umetniškim zvrstem, bo letos ponudil tudi koncert v okviru 52. revije PRIMORSKA POJE.
Četrtek, 17. junij 2021Uvod v XVIII. Glasbene večere Tabor bo prinesel pesem znanih domačih vokalnih sestavov, ki se bodo ob 20.30 predstavili v okviru letošnje 52. revije Primorska poje. Zapeli bodo: Moški pevski zbor Provox (Matej Petejan, zborovodja), Vokalna skupina Žene iz Dornberka (Anja Šinigoj, zborovodkinja), Dekliški pevski zbor ZARJA (Anja Šinigoj, zborovodkinja) in Moški pevski zbor Dornberk (Janko Harej, zborovodja). V nadaljevanju večera bo ob 21.15 predavanje Osvetlitev zgodovine vinarstva in vinogradništva v 19. stoletju na Vipavskem, predstavitev nove spletne strani Konzorcija združenja vinogradnikov in vinarjev Vipavske doline ter predstavitev vin in vinarjev.
Petek, 18. junij 2021
Po uvodnem glasbenem pozdravu Moškega pevskega zbora Dornberk in Provox ob 20.30, se bo program nadaljeval z otvoritvijo razstave ob 30. obletnici samostojnosti Slovenije, ki jo pripravlja Območno združenje veteranov vojne za Slovenijo ”VETERAN” Nova Gorica. Ob 21. uri bo sledil koncert znane slovenske pevke Tinkare Kovač.
Sobota, 19. junij 2021
Sobotno dogajanje se bo pričelo ob 19. uri z degustacijo vrhunskih vin vipavskih vinarjev. Osrednje koncertno dogajanje bo ob 20.30. Zaobjemalo bo tako mladinsko zborovsko pesem z Mladinskim pevskim zborom Emil Komel iz Gorice (David Bandelj, zborovodja) kot tudi pesem gostujočega Komornega zbora AVE (Gregor Klančič, zborovodja), priznanih solistk Polone Kante Pavlin in Anje Šinigoj z glasbeno spremljavo Gašperja Vuge na klavirju ter priznanega domačega okteta Goriškega okteta Vrtnica, ki deluje pod umetniškim vodstvom Matjaža Ščeka.
Po zborovskem večeru bo na ogled film Kaj bomo danes storili za mir (Ivo Saksida, režija). Film je posvečen 30. obletnici samostojnosti Slovenije.
Organizatorji: Moški pevski zbor Provox s sodelovanjem Zveze kulturnih društev Nova Gorica, Javnega sklada RS za kulturne dejavnosti OI Nova Gorica, Društva Tabor nad Dornberkom in Društva Zapisi. Podpora: Mestna občina Nova Gorica in Javni sklad RS za kulturne dejavnosti
Prijazno vabljeni!

Glasbeni večeri Tabor 2019, foto Atelje Pavšič Zavadlav / arhiv ZKD Nova Gorica

Glasbeni večeri Tabor 2019, Mladinski pevski zbor OŠ Frana Erjavca Nova Gorica, foto Atelje Pavšič Zavadlav / arhiv ZKD Nova Gorica

Informacije:
Moški pevski zbor PROVOX
Trg 1, Renče
T: 041-567-922

Zveza kulturnih društev Nova Gorica
Gradnikove brigade 25, Nova Gorica
T: 05-333-03-11 ‖ 041-789-031
E: zdk.nova-gorica@guest.arnes.si
W: www.zkdng.si

Parkirna mesta bodo označena v Dornberku.
Prireditev bo izvedena v skladu s priporočili Nacionalnega inštituta za javno zdravje (NIJZ) in takrat veljavnimi odloki vlade.
V primeru dežja prireditev odpade.
